สวัสดีค่ะ เราอยากทราบว่าตัวเองเป็นโรคซึมเศร้าหรือเปล่า? เราเริ่มมีอาการแยกตัวจากสังคม คือไม่อยากเข้าสังคมเพื่อน ไม่ชอบเบื่อ หนีปัญหา ไม่อยากรับรู้อะไรเลย ไม่อยากไปเรียน ไม่อยากทำอะไร โทษตัวเองว่าเป็นภาระ ไม่อยากอยู่ เหนื่อยกับชีวิตตัวเองทั้งที่ไม่มีอะไรให้เหนื่อย อยากหายๆไป อยากร้องไห้ทุกเวลาแต่ร้องไม่ได้ ปรึกษาครอบครัวไม่ได้ ไม่อยากคุยกับพวกเขา ไม่อยากให้เขารู้ คิดว่าทุกวันนี้คือหายใจทิ้งไปวันๆ โกหกเขาแล้วก็ไม่ไปเรียนด้วย กังวล เครียด อึดอัด อยากอยู่คนเดียว เราเป็นโรคซึมเศร้าหรือเปล่าคะ? เเล้วเราอาการหนักมั้ย? รบกวนช่วยตอบด้วยนะคะ
สวัสดีค่ะ จากอาการดังกล่าวมาเบื้องต้น มีสัญญาณของการจะเป็นโรคซึมเศร้าได้เช่นกันภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ซึ่งภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไป จะไม่เป็นเรื้อรัง จนรบกวนชีวิตและการเรียน การทำงาน แต่หากมีภาวะซึมเศร้าติดต่อกันเกิน 2 อาทิตย์ ไม่มีช่วงที่ดีขึ้น อาจเป็นโรคซึมเศร้าได้ดังนั้นหากมีอาการดังกล่าวมากกว่า 2 สัปดาห์ไม่หายไป แนะนำไปพบจิตแพทย์เพื่อประเมินสภาพจิตใจเบื้องต้นว่าน่าจะเข้ากับกลุ่มอาการได้มากที่สุด หากพบว่าเป็นโรคซึมเศร้าจริงอาจจ่ายยาต้านเศร้าร่วมกับทำจิตบำบัดการดูแลตัวเองเบื้องต้น พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไปเพราะจะทำให้ฟุ้งซ่านมากขึ้น